### Č. sp.: ŽP 2014/04740-9-MK Bardejov

## 27.11.2014

R o z h o d n u t i e

## Mesto Bardejov ako príslušný orgán štátnej správy v prvom stupni vo veciach ochrany prírody podľa § 2 písm. f) zákona č. 416/2001 Z.z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov a § 69 ods.1 písm. d) a f) zákona č. 543/2002 Z.z. o ochrane prírody a krajiny v znení neskorších predpisov (ďalej len „zákon o ochrane prírody“), na základe písomnej žiadosti **Bardejovského podniku služieb Bapos, m.p. Bardejov, Štefánikova 786, 085 01 Bardejov, IČO: 00619621,** zo dňa 12.09.2014, podľa § 47 ods. 3 a § 82 ods. 11 zákona o ochrane prírody, v súlade s § 46 zákona č. 71/1967 Zb. o správnom konaní v znení neskorších predpisov,

***zamieta žiadosť***

žiadateľovi **na výrub 5 ks** **drevín, druh: 1 ks javor horský, 2 ks breza previsnutá, 1 ks lipa malolistá a 1 ks pagaštan konský,** rastúcich v kat. území Bardejov, na parcele CKN číslo 4473, druh pozemku: ostatné plochy, (**cintorín - Mihaľov**). Žiadosť je podaná podľa § 47 ods. 3 zákona NR SR č. 543/2002 Z.z. o ochrane prírody a krajiny v znení neskorších predpisov. Žiadateľ je správcom parcely, na ktorej dreviny požadované na výrub rastú.

# Z dôvodov uvedených v § 89 zákona o ochrane prírody a krajiny môže Mesto Bardejov na návrh účastníka konania alebo z vlastného podnetu toto rozhodnutie zmeniť alebo zrušiť.

# Osobitné predpisy, ako aj ostatné ustanovenia zákona zostávajú vydaním tohto rozhodnutia nedotknuté.

# Odôvodnenie

Písomnou žiadosťou zo dňa 12.09.2014 (ev. č. 21 808), požiadal Bardejovský podnik služieb Bapos, m.p. Bardejov, Štefánikova 786, 085 01 Bardejov, IČO: 00 619 621, o vydanie súhlasu na výrub 5 ks drevín, druh: 1 ks javor horský, 2 ks breza previsnutá, 1 ks lipa malolistá a 1 ks pagaštan konský, rastúcich v kat. území Bardejov, na parcele CKN číslo 4473, druh pozemku: ostatné plochy, (cintorín - Mihaľov). Žiadosť je podaná podľa § 47 ods. 3 zákona NR SR č. 543/2002 Z.z. o ochrane prírody a krajiny v znení neskorších predpisov. Žiadateľ je správcom parcely, na ktorej dreviny požadované na výrub rastú. Žiadosť bola podaná na základe opätovného podnetu RSDr. Milana Gibeľa, bytom Mihaľov 2, Bardejov a ďalších nájomcov hrobových miest, ktorí argumentujú narúšaním pomníkov koreňovou sústavou drevín a potenciálnym rizikom statického zlyhania drevín.

Mesto Bardejov, podľa § 82 ods. 7 zákona č. 543/2002 Z.z. o ochrane prírody a krajiny v znení neskorších predpisov, zverejnilo informáciu o začatí tohto správneho konania, v ktorom môžu byť dotknuté záujmy ochrany prírody a krajiny na webovom sídle Mesta Bardejov od 16.09.2014. V príslušnej lehote od zverejnenia informácie bolo 24.09.2014 doručené Mestu Bardejov elektronické potvrdenie záujmu byť účastníkom v začatom správnom konaní – Mestským výborom Slovenského zväzu ochrancov prírody a krajiny, Godrova 3/b, 811 06 Bratislava.

Orgán ochrany prírody listom č. ŽP 2014/04740-3-MK zo dňa 02.10.2014 vyžiadal od Štátnej ochrany prírody SR, RSOPK, Hlavná 93, 080 01 Prešov (ďalej oba ŠOP) odborné stanovisko k podanej žiadosti o vydanie súhlasu na výrub dreviny.

Na základe tejto žiadosti dňa 31.10.2014 bolo správnemu orgánu doložené stanovisko ŠOP Prešov: „Návrh riešenia: Na základe terénnej pochôdzky neodporúčame výrub 1 ks lipa malolistá, 1 ks javor horský, 2 ks breza previsnutá a 1 ks pagaštan konský rastúce na cintoríne v mestskej časti Mihaľov pozemku parcele č. KN-C č. 4473. Odôvodnenie: Predmetné stromy sú súčasťou areálovej zelene miestneho cintorína, rastú v línii pozdĺž oplotenia a dotvárajú hotovú kompozíciu pietneho miesta. Stromy sú v dobrej zdravotnej kondícii, bez známok výrazného presychania, poškodenia, hoci boli v minulosti v korune orezané. Stromy rastú vo vzdialenosti cca 3 až 4 m od najbližších náhrobníkov a cca 2 m od plota. Pri terénnej obhliadke lokality, neboli vizuálne evidované znaky poškodenia náhrobníkov práve koreňovým systémom predmetných stromov.“

Orgán ochrany prírody listom č. ŽP 2014/04740-7-MK zo dňa 03.11.2014 podľa ustanovení § 21 ods. 1 zákona č. 71/1967 Zb. o správnom konaní v znení neskorších predpisov nariadil ústne pojednávanie spojené s miestnou obhliadkou v predmetnej veci. Ústne pojednávanie sa uskutočnilo 13.11.2014, počas ktorého bolo zistené, že dreviny požadované na výrub, rastú na uvedenom pozemku. Na ústnom pojednávaní konanom na Mestskom úrade Bardejov, vzhľadom na to, že predmetné územie je známe nakoľko predmetná žiadosť o výrub je už tretíkrát podaná ako opätovná žiadosť. Z priebehu ústneho pojednávania bol vyhotovený zápis a prezenčná listina. Orgán ochrany prírody na základe vyhlášky MŽP SR č. 24/2003 Z.z. vypočítal spoločenskú hodnotu drevín požadovaných na výrub, ktorá je 8 431,67 €. Výpočet je prílohou zápisu. Dreviny rastú v zastavanom území mesta v areály cintorína Mihaľov na pozemku parcela CKN číslo 4473, druh pozemku: ostatné plochy. Lipa malolistá a javor horský sú v dobrom zdravotnom stave, ide o dlhoveké dreviny, koreňový systém evidentne nepoškodzuje základy žiadneho hrobového miesta a nie je teda dostatočný dôvod povoliť jeho výrub. Breza previsnutá 2 ks a pagaštan konský sú v dobrej zdravotnej kondícii s niekoľko centimetrovým výškovým prírastkom, ktorý je dôkazom toho, že drevina ešte neodumiera, koreňový systém zjavne nepoškodzuje základy hrobových miest a nie je teda dostatočný dôvod povoliť ich výrub.

Na konanie za Mestský výbor Slovenského zväzu ochrancov prírody a krajiny (ďalej len MVSZOPK) sa nikto nedostavil. Na základe ich listu zo dňa 24.09.2014 boli MVSZOPK zaslané podklady (zápisnica a prílohy) elektronickou formou dňa 18.11.2014 a predĺžená lehota na vyjadrenie do päť kalendárnych dní. V stanovenej lehote nebolo správnemu orgánu doručené žiadne vyjadrenie. Účastníci konania a zúčastnené osoby boli oboznámení s podkladmi rozhodnutia pred jeho vydaním a mali možnosť vyjadriť sa k ním, i k spôsobu ich zisťovania, prípadne navrhnúť ich doplnenie podľa ustanovení § 33 ods. 2 zákona č. 71/1967 Zb. o správnom konaní v znení neskorších predpisov.

Na základe vyššie uvedeného orgán ochrany prírody dospel k záveru, že žiadosť na výrub drevín nie je opodstatnená. Rozhodol preto o nepovolení výrubu podľa § 47 ods. 3 citovaného zákona.

**P o u č e n i e:**

Proti tomuto rozhodnutiu možno podať odvolanie, podľa § 53 a nasl. zákona č. 71/1967 Zb. o správnom konaní v znení neskorších predpisov v lehote 15 dní odo dňa jeho doručenia, na Mesto Bardejov.

Toto rozhodnutie možno preskúmať súdom až po vyčerpaní riadnych opravných prostriedkov.

MUDr. Boris Hanuščak

primátor mesta

Rozhodnutie sa doručuje

* **Bardejovský podnik služieb Bapos, m.p. Bardejov, Štefánikova 786, 085 01 Bardejov**
* **RSDr. Milan Gibeľ, Mihaľov 2, 085 01 Bardejov**
* **Mestský výbor Slovenského zväzu ochrancov prírody a krajiny, Godrova 3/b, 811 06 Bratislava**

Na vedomie

- SIŽP - inšpektorát ochrany prírody, Rumanova 14, 040 01 Košice

- Okresný úrad v Bardejove, odbor starostlivosti o životné prostredie, Dlhý rad 16, 085 01 Bardejov

Vybavuje : Milan Klimek Bankové spojenie : 0456175001/5600

Oddelenie : životné prostredie IČO : 321 842 DIČ : 2020622923

telefón: ( 00421 ) 054 4862 163, fax: ( 00421 ) 054 472 2476, e-mail: milan.klimek@bardejov.sk